રાણા ઉદયસિંહના અવસાન પછી ફેબ્રુઆરી ૧૫૭૨માં પ્રતાપી પ્રતાપ ચિત્તોડનો રાણા બન્યો. ૧ માર્ચ ૧૫૭૨ના રોજ મહારાણા પ્રતાપનો કુંભલગઢમાં રાજ્યાભિષેક થયો ત્યારે તેની ઉંમર ૩૨ વર્ષની હતી. ઉદયસિંહ પ્રતાપને વારસામાં આકરી રઝળપાટ અને દુઃખના પહાડો આપીને ગયો હતો. અકબર વિરુદ્ધના સંઘર્ષમાં પ્રતાપ કહેતા હતા કે "રાણા સાંગા પછી મેવાડની ગાદી પર ઉદયસિંહ ન આવ્યો હોત તો રાણા સાંગાની મર્યાદા જળવાઈ રહી હોત." પણ બાહોશ અને સાચા શૂરવીરોની કસોટી તો સંઘર્ષના સમયમાં જ થતી હોય છે. મહારાણા પ્રતાપ સત્તાસ્થાને આવ્યો અને રાજસ્થાનના ઇતિહાસમાં સ્ફૂર્તિદાયક અધ્યાય શરૂ થયો. માત્ર રાજસ્થાન જ કેમ, સમગ્રતયા ભારતને સ્વાધીનતા માટે સ્વર્સ્વનું બલિદાન આપી અડગ સાધનાના પાઠ રાણા પ્રતાપે ભણાવ્યા છે.